[Video] Juno veilig by JupiterKunstenaarsvoorstelling van Juno naby aan Jupiter. Grafika NASA/JPL/Caltech Nasa het Dinsdagoggend gesê die organisasie se Juno-ruimtetuig het veilig in ŉ wentelbaan om Jupiter aangeland. Dit volg nadat Juno sy spoed met aankoms suksesvol verminder het. Die ruimtetuig, wat teen ŉ spoed van 40 km per sekonde oftewel 200 keer die snelheid van klank beweeg, sou verby Jupiter gesnel het indien hy nie suksesvol spoed verminder het nie. Dit sou beteken dat die sending misluk het. Dit was ŉ besonder delikate operasie om die tuig spoed te laat verminder tot presies die regte snelheid. Nasa-wetenskaplikes het Dinsdagoggend ŉ gebeurlikheidstrategie tydens ŉ mediakonferensie opgeskeur ná die suksesvolle sending. Diane Brown, ŉ projekbestuurder van Nasa se Jet Propulsion Laboratorium, het gesê die hele span is uit hul vel van opgewondenheid. “Die wete dat ons nou saans kan gaan slaap sonder om bekommerd te wees oor dit wat môre gaan gebeur, is wonderlik. Ons het pas die moeilikste taak uitgevoer wat Nasa nog ooit vermag het.” Maroela Media het vroeër berig dit het Juno sowat vyf jaar geneem om Jupiter te bereik. Wetenskaplikes het dit só beplan dat die tuig Jupiter op die Amerikaners se Onafhanklikheidsdag bereik. Die byna 3 miljard km wat die tuig afgelê het, sluit ’n groot “terugval” na die aarde in, om deur die slingervelmetode genoeg spoed op te bou om Jupiter te kon bereik. Weens Juno se nabyheid aan Jupiter is die instrumente en rekenaar aan boord spesiaal teen die planeet se geweldige magneetveld en bestraling beskerm. Die rekenaar en ander elektronika word gehuisves in ’n kluis van titanium wat 180 kg weeg. Die rekenaar kan nogtans bestraling oorleef wat miljoen keer so sterk is as dit wat as dodelik vir die mens beskou word. Juno gaan volgens beplanning een keer elke 53 dae om Jupiter wentel tot 14 Oktober waarna die tuig teen ŉ vinniger pas elke 14 dae om die planeet gaan wentel. Die tuig sal uiteindelik deur die geharde omgewing en bestraling verwoes word, maar gaan tydens sy “bestaan” onder meer die komposisie, gravitasie en magnetiese veld van Jupiter bestudeer, asook soek na leidrade vir die vorming van die planeet en die bron van die planeet se onstuimige winde, wat ŉ spoed van tot 618 km/h kan haal. Die tuig gaan ook kleurfoto’s neem deur middel van sy JunoCam-kamera. Jupiter is meer as duisend keer so groot as die aarde en is ’n gasplaneet. Die toerusting aan boord is ontwerp om diep deur die wolke te kan priem en so meer oor die ontstaan van Jupiter te wete te kom. Bron: The Guardian